Hrvatska europskim državama može ponuditi rješenje islamskoga pitanja po tzv. hrvatskom modelu, koji intenzivno posljednjih godina zagovara muftija Islamske zajednice dr. Aziz ef. Hasanović, a ponudio ga je i na prekjučerašnjem susretu s francuskom veleposlanicom u Hrvatskoj Michèle Boccoz, nakon krvoprolića u Parizu, a koje se nadovezalo na paljenje džamija u Švedskoj, proteste PEGIDE protiv muslimanskih useljenika u Njemačkoj, pripreme restriktivnog zakona za muslimane u Austriji.

Priznata punopravnost

Kakav je to, zapravo, hrvatski model za uređenje odnosa s islamom?

Načelno se on događa na uzajamnoj integraciji: s jedne strane otvorenosti države da integrira jednu islamsku zajednicu u hrvatsko društvo, a s druge spremnosti Islamske zajednice u Hrvatskoj da se integrira u društvo, kako bi se izbjegla asimilacija, koja uvijek prijeti manjinama. U praksi je to ostvareno ugovorom Republike Hrvatske i Islamske zajednice, kojim je priznata punopravnost Islamske zajednice, a kojim se ona financira iz državnog proračuna, dobiva pravo na vjeronauk u osnovnim i srednjim školama, omogućeno je otvaranje vlastitih vjerskih škola i osnivanje medija, vjerski blagdani (ramazanski i Kurban-bajram) priznati su vjernicima kao neradni dani, ugovorom s HRT-om omogućeni su prijenosi blagdana i gostovanja u emisijama, zajamčeno je pravo na halal prehranu u školama, bolnicama, zatvorima, vojsci i policiji te cjelovita duhovna skrb.

Podrška Vatikana

Stup svega je snažna i strukturirana Islamska zajednica, na čelu s muftijom (prije Ševkom Omerbašićem, danas Azizom Hasanovićem) i Mešihatom, kao svojevrsnim “zastupničkim tijelom“ zajednice, čije članove biraju svi vjernici. Postojanje takve Islamske zajednice upravo je glavni nedostatak svih europskih zemalja koje danas imaju problema s disperziranim i getoiziranim islamskim organizacijama, koje su često posve izolirane od društva, čak do te mjere da njihovi članovi nikada ne nauče jezik zemlje u kojoj žive godinama!

Poznato je i da vjersku službu u takvim zajednicama u Europi vode imami, koji izravno dolaze iz islamskoga svijeta, koji nisu nimalo uronjeni u europsku tradiciju.

Islamska zajednica uporno Europi nudi ovaj model suživota jer se pokazao itekako učinkovitim. Najčešće se navodi primjer domoljublja i patriotizma hrvatskih muslimana, kojih je oko 25.000 sudjelovalo u Domovinskom ratu, a njih 1180 dali su svoj život za slobodnu i demokratsku Hrvatsku. Muftija Hasanović taj je model predložio u travnju 2014. godine i papi Franji i dobio načelnu podršku Vatikana.